ປາຖະກະຖາວັນສ້າງຕັ້ງອົງການໄອຍະການປະຊາຊົນຄົບຮອບ 30 ປີ.
ໃນວັນທີ່ 7 ມັງກອນ 2020 ຄະນະໂຄສະນາອົບຮົມແຂວງຄຳມ່ວນສົມທົບກັບອົງການໄອຍະການປະຊາຊົນແຂວງຄຳມ່ວນ ຈັດປາຖະກະຖາວັນສ້າງຕັ້ງອົງການໄອຍະການປະຊາຊົນຄົບ ຮອບ 30 ປີ (9/1/1990-9/1/2020). ທີ່ສະໂມສອນໃຫຍ່ແຂວງຄຳມ່ວນໂດຍການຂຶ້ນປາຖະ ກະຖາຂອງທ່ານ ບຸນມາ ສຸດສະດາວອນ ຄະນະປະຈຳພັກແຂວງ, ຫົວໜ້າອົງການໄອຍະການແຂວງຄຳມ່ວນ,
ມີບັນດາຫົວໜ້າ, ຮອງຫົວໜ້າພະແນກ, ຫົວໜ້າ, ຮອງຫົວໜ້າຂະແໜງ, ພະນັກ ງານຫຼັກແຫຼ່ງ, ທະຫານ, ຕໍາຫຼວດ, ເຂົ້າຮ່ວມຮັບຟັງທັງໝົດ 492 ຄົນ, ຍິງ 187 ຄົນ.
ໃນພິທີທ່ານ ບຸນມາ ສຸດສະດາວອນ ໄດ້ຍົກໃຫ້ເຫັນເຖິງການກຳເນີດ ແລະ ເຕີບໃຫຍ່ຂອງອົງການໄອຍະການປະຊາຊົນ ໂດຍຕິດພັນກັບວຽກງານປັບປຸງບູລະນະອົງການອຳນາດລັດປະຊາຊົນລາວເປັນກ້າວໆມາ. ພາຍຫຼັງປະເທດຊາດໄດ້ຮັບການປົດປ່ອຍ ໃນວັນທີ່ 2 ທັນວາ 1975, ພັກ ແລະ ລັດເຮົາໄດ້ຫັນການຄຸ້ມຄອງລັດ, ຄຸ້ມຄອງສັງຄົມດ້ວຍມະຕິຄຳສັງ, ຊຶ່ງໃນເບື້ອງຕົ້ນໄດ້ຖືເອົາຄຳສັງສະບັບເລກທີ່ 53/ນຍ, ລົງວັນທີ່ 15 ຕຸລາ 1976 ກ່ຽວກັບການຈັບຕົວ, ການສຶບສວນ-ສອບສວນ ແລະ ການຕັດສິນຄະດີ ລົງໂທດຜູ້ກະທຳຜິດເປັນບ່ອນອີງໃນການເຄື່ອນໄຫວ ຂອງອົງການຕຸລາການ, ໃນໄລຍະດຽວກັນນັ້ນວຽກງານໄອຍະການກໍໄດ້ຮັບການຈັດຕັ້ງຂຶ້ນ ໂດຍໄດ້ສ້າງເປັນກົມໄອຍະການປະຊາຊົນ ສັງກັດຢູ່ກະຊວງຍຸຕິທຳ ຢູ່ແຂວງ ກຳແພງນະຄອນ ແມ່ນຂະແໜງໜຶ່ງທີ່ຂຶ້ນກັບພະແນກຍຸຕິທຳ, ອົງການໄອຍະການປະຊາຊົນລາວແມ່ນເຄື່ອງມືສຳຄັນຂອງປະຊາຊາຊົນຕະຫຼອດຮອດພົນລະເມືອງລາວທັງໝົດ ໃນການຄຸ້ມຄອງລັດ, ຄຸ້ມຄອງເສດຖະກິດ-ສັງຄົມ, ປົກປ້ອງສິດຜົນປະໂຫຍດອັນຊອບທຳຂອງປະຊາຊົນ, ພົນລະເມືອງ ແລະ ປົກປ້ອງຄວາມຍຸຕິທຳໃຫ້ສັງຄົມລາວ ເພື່ອຮັບປະກັນຄວາມໝັ້ນຄົງໃຫ້ລະບອບປະຊາທິປະໄຕປະຊາຊົນລາວ ໂດຍມີພັກປະຊາຊົນປະຕິວັດລາວເປັນຜູ້ນຳພາ.